									      


ПРАВИЛНИК
За устройство и дейността на Общинско предприятие
 "Паркинги, гаражи и зони за паркиране”


РАЗДЕЛ ПЪРВИ 

ОБЩИ ПОЛОЖЕНИЯ 

Чл. 1. /1/ /изм. с Решение № 31/24.02.2022 г. на ОбС-Кърджали/ Общинско предприятие "Паркинги, гаражи и зони за паркиране" е създадено на основание чл. 52 и чл. 53 от Закона за общинската собственост с решение на Общински съвет - Кърджали.
/2/ /изм. с Решение № 31/24.02.2022 г. на ОбС-Кърджали/ Този Правилник урежда статута, дейността, структурата и числения състав на Общинско предприятие "Паркинги, гаражи и зони за паркиране”.
/3/ Общинското предприятие е специализирано звено на общината за благоустрояване и поддържане на общинските паркинги и експлоатация и поддържане на зоните за паркиране.
/4/ /изм. с Решение № 31/24.02.2022 г. на ОбС-Кърджали/ Общинското предприятие "Паркинги, гаражи и зони за паркиране” гр. Кърджали не е юридическо лице и осъществява дейността си от името на Община Кърджали в рамките на предоставените му пълномощия.
/5/ /изм. с Решение № 31/24.02.2022 г. на ОбС-Кърджали/ Общинско предприятие ""Паркинги, гаражи и зони за паркиране” гр. Кърджали  се създава за неопределен срок.
/6/ /изм. и доп. с Решение № 48/28.02.2023 г. на ОбС-Кърджали/ Общинското предприятие осъществява дейността си въз основа на настоящия правилник и в съответствие със заложените в годишния бюджет на Община Кърджали бюджетни средства за неговата издръжка при спазване на изискванията на Закона за общинската собственост, Наредбата за организация на транспортната дейност и безопасността на движението на територията на община Кърджали и Наредба за изграждане, стопанисване, контрол и опазване на зелената система на територията на община Кърджали.
/7/ Община Кърджали регистрира Общинското предприятие пред данъчните и статистически органи.
/8/ /изм. с Решение № 31/24.02.2022 г. на ОбС-Кърджали/ Общинското предприятие осъществява дейността си под наименованието “Паркинги, гаражи и зони за паркиране“ със седалище и адрес на управление:  гр.Кърджали, ул.“Капитан Петко Войвода“ № 1. По нататък в Правилника  то е упоменато само като „Общинското предприятие“.


РАЗДЕЛ ВТОРИ 

ПРЕДМЕТ НА ДЕЙНОСТ 

Чл.2. /изм. с Решение № 31/24.02.2022 г. на ОбС-Кърджали/ Общинското предприятие има за предмет следните дейности:
1. Управление, поддържане и търговска експлоатация на платената зона за паркиране, управление и организация на дейността по принудително блокиране и отстраняване на неправилно паркирани автомобили на територията на Община Кърджали.
2. Изграждане и поддържане на инфраструктурата на определените за паркиране места, преградни съоръжения (входно-изходни бариери, ограждения, кабинки и др.), информационни табели, насочено осветление, маркировка;
3. Експлоатиране и поддържане на паркингите, гаражите и зоните за платено паркиране- общинска собственост.
4. /изм. и доп. с Решение № 31/24.02.2022 г. на ОбС-Кърджали/ Организиране, контролиране на внедряването и поддръжката на съвременни системи за таксуване, свързани с подобряване обслужването и ефективността при паркиране на МПС  в т.ч. чрез SMS паркиране и паркинг автомати. Директорът на Общинското предприятие може да сключва договори за продажба на талони за паркиране с физически и юридически лица, собственици на търговски обекти.
5. Координиране и контролиране на внедряването и поддръжката на вертикалната и хоризонтална пътна маркировка и други необходими знакови средства за ефективната организация на паркиране в паркингите и зоните за паркиране. 
6. Координиране и контролиране поддържането на чистотата и реда в паркингите, гаражите и зоните за платено паркиране. 
7. Участва в подготовката и/или подготвя и внася предложения за подобряване на условията, организацията и възможностите за паркиране в Община Кърджали.
8. Поддържа постоянна връзка и координация с държавните органи, общинските структури и други звена, имащи отношение към паркирането на ППС в общината.
9. Организира и осъществява блокиране на колелата на неправилно паркирани автомобили с технически средства /скоби/ за принудително задържане и на автомобили, чиито водачи не са заплатили таксата за платено паркиране.
10. Осъществява принудително отстраняване на неправилно паркирани автомобили със специализирано превозно средство до определени за целта места;
11. Организира таксуването на водачите за поставянето и отстраняването на скобите по цени, определени от Общински съвет Кърджали.
12. Контролира и санкционира нарушителите по реда на Наредбата за организация на транспортната дейност и безопасността на движението на територията на Община Кърджали, чрез налагане на глоби с фиш.
13. Издава разрешение за ползване на служебни паркоместа и поддържа регистър на същите.
14. Издава пропуски /стикери/ за платено преференциално паркиране на МПС по постоянен или настоящ адрес на собствениците им, и на живущите в обхвата на „синя зона”, и поддържа регистър на същите.
15. Контролира паркирането на МПС, превозващи хора с трайно намалена работоспособност - над 70% и над 50 % загубена трудоспособност, поради заболявания на опорно-двигателния апарат, които могат да паркират в „Синя зона” без заплащане на обозначените места за инвалиди, с поставена отвътре, на предното стъкло, карта за паркиране, издадена от кмета на Община Кърджали. 
[bookmark: _GoBack]16. /изм. с Решение № 31/24.02.2022 г. на ОбС-Кърджали/ Стопанисва и управлява покритите и открити паркинги на общината, предоставени за управление на Общинското предприятие, организира и осъществява дейности за отдаване под наем, съгласно нормативната уредба.
17. /нова с Решение № 48/28.02.2023 г. на ОбС-Кърджали/ Стопанисва и управлява транспортни и развлекателни съоръжения – общинска собственост.
18. /нова с Решение № 48/28.02.2023 г. на ОбС-Кърджали/ Осъществява и други стопански дейности възложени от кмета на общината.

Чл. 3. Предмета на дейност на Общинското предприятие може да се разширява с решение на Общински съвет.

РАЗДЕЛ ТРЕТИ 

ФИНАНСОВИ ВЗАИМООТНОШЕНИЯ 

Чл. 4. Ежегодно Общинският съвет приема бюджетна сметка на Общинското предприятие и  отчета на същата.
Чл. 5. /изм. и доп. с Решение № 31/24.02.2022 г. на ОбС-Кърджали/ Периодичният контрол по изпълнение на бюджетната сметка се осъществява от отдел „Финансово-счетоводно осигуряване” на общинска администрация Кърджали.
Чл. 6. /изм. и доп. с Решение № 31/24.02.2022 г. на ОбС-Кърджали/  Цялостният контрол по изпълнение дейността на Общинското предприятие се осъществява от Кмета на община Кърджали, като се подпомага от определен от него зам. кмет. 
Чл. 7. /1/ Общинското предприятие се отчита самостоятелно за всички данъци, такси, вноски, застраховки др., съгласно действащата нормативна уредба. 
/2/ /изм. с  Решение № 31/24.02.2022 г. на ОбС-Кърджали/  Общинското предприятие е второстепенен 
разпоредител с бюджет.
Чл. 8. Общинското предприятие осъществява счетоводната си дейност съгласно изискванията на Закона за счетоводството и утвърдената счетоводна политика на Община Кърджали. 
Чл. 9. Приходите от наеми и такси от дейността постъпват по приходната сметка на Общинското предприятие, след което се внасят по сметка на Община Кърджали. 
Чл. 10. Разходите на предприятието са в рамките на утвърдения с бюджетната сметка годишен бюджетен кредит. 
Чл. 11 /изм. с Решение № 31/24.02.2022 г. на ОбС-Кърджали/  Приходите на Общинското предприятие  се набират от:
1. приходи от основната дейност
2. целеви помощи дарения предоставени от физически или юридически лица;
3. проекти и програми;
4. глоби и санкции;
5. други приходи.
Чл. 12. /изм. с Решение № 31/24.02.2022 г. на ОбС-Кърджали/ Разходите на Общинското предприятие  се утвърждават с годишната план-сметка и включват:
1. трудови и осигурителни плащания;
2. разходи за издръжка на дейността;
3. резерв за непредвидени и неотложни разходи и за допълнително стимулиране при преизпълнение на годишната план-сметка;
4. други, определени от Общинския съвет.

РАЗДЕЛ ЧЕТВЪРТИ 

УПРАВЛЕНИЕ 

	Чл. 13. Общинското предприятие се ръководи и представлява от Директор.
	Чл. 14. /изм. с Решение № 167/26.09.2025 г. на ОбС-Кърджали/ Предприятието се управлява от Директор, който се назначава по трудово правоотношение, от кмета на Община Кърджали след проведен конкурс за срок от три години.
Чл. 15. /изм. с Решение № 31/24.02.2022 г. на ОбС-Кърджали/ Директорът организира и управлява дейността на Общинското предприятие в съответствие с:
1. действащото законодателство;
2.  решенията на Общинския съвет;
3. заповеди на Кмета на Общината.
Чл. 16. За осъществяването на своите правомощия, директорът на Общинското предприятие издава заповеди.
РАЗДЕЛ ПЕТИ 

ПРАВА И ЗАДЪЛЖЕНИЯ НА ДИРЕКТОРА 

Чл. 17. При осъществяване дейността на Общинското предприятие директорът:

1. /изм. с Решение № 31/24.02.2022 г. на ОбС-Кърджали/ Ръководи и управлява Общинското предприятие, съгласно действащите нормативни актове, в съответствие с решенията на Общински съвет - Кърджали и заповедите на Кмета на Община Кърджали или определен от него заместник кмет.
2. /изм. с Решение № 31/24.02.2022 г. на ОбС-Кърджали/ Представлява Общинското предприятие пред държавните и общински институции, съдебни, банкови, финансови и данъчни органи и учреждения и пред трети лица.
3. /изм. с Решение № 31/24.02.2022 г. на ОбС-Кърджали/ Осъществява оперативното ръководство на дейността на Общинското предприятие.
4. Отговаря за противопожарната безопасност на обектите и съоръженията предоставени за дейността, за хигиенизирането и охраната на покритите паркинги, парковите зони и зоните за паркиране.
5. Разработва и предлага на Кмета на Общината за утвърждаване Правилник за вътрешния ред на общинското предприятие, Вътрешни правила за деловодната дейност и документооборота в предприятието и щатно разписание.
6. Отговаря за таксуването в зоните за паркиране и отчетността на реализираните приходи.
7. /изм. с Решение № 31/24.02.2022 г. на ОбС-Кърджали/  Сключва, изменя и прекратява договори за наем на покрити и открити паркинги, предоставени за управление на Общинското предприятие.
8. /изм. с Решение № 31/24.02.2022 г. на ОбС-Кърджали/ Сключва, изменя и прекратява трудовите договори на работещите в Общинското предприятие, утвърждава длъжностните им характеристики, следи за спазване на трудовото законодателство и извършва други действия от името на Община Кърджали, по смисъла на Кодекса на труда. 
9. /изм. с Решение № 31/24.02.2022 г. на ОбС-Кърджали/ Предоставя информация за Общинското предприятие и дейността му за публикуване на официалната страница на Община Кърджали, след съгласуване със съответното длъжностно лице от общината, отговарящо за публикуване на информация на официалната страница.
10. /изм. с Решение № 31/24.02.2022 г. на ОбС-Кърджали/ Организира изготвянето, актуализирането и представянето на прогноза за очакваните приходи и необходими разходи за съответната година, свързани с дейността на Общинското предприятие.
11. /изм. с Решение № 31/24.02.2022 г. на ОбС-Кърджали/ Ежегодно представя на общината отчет за резултатите от осъществената стопанска дейност от Общинското предприятие.

РАЗДЕЛ ШЕСТИ 

СТРУКТУРА НА ОБЩИНСКОТО ПРЕДПРИЯТИЕ И 
ВЗАИМООТНОШЕНИЕ С ОБЩИНСКАТА АДМИНИСТРАЦИЯ 

Чл. 18. /изм. с Решение № 31/24.02.2022 г. на ОбС-Кърджали/ Организационно - управленската структура и численият състав на Общинското предприятие е съгласно Приложение № 1, което е неразделна част от настоящия правилник и се утвърждава от Общинския съвет с приемането на правилника. Длъжностното разписание на Общинското предприятие се утвърждава от кмета на общината. 
Чл. 19. Ръководителят на общинското  предприятие е административно подчинен на Кмета на община Кърджали. 
Чл. 20. /изм. с Решение № 31/24.02.2022 г. на ОбС-Кърджали/ При осъществяване предмета на дейност на Общинското предприятие директорът съгласува действията си със зам. кмет, отговарящ за стопанските дейности, общинските структури и други звена, имащи отношение към паркирането на МПС на територията на Общината.  
РАЗДЕЛ СЕДМИ 
ОБХВАТ НА ЗОНИТЕ ЗА ПЛАТЕНО ПАРКИРАНЕ
Чл.21. /изм. и доп. с Решение № 189/14.10.2021 г. на ОбС-Кърджали/  Обхватът на „Синята зона” е описан в Приложение № 1, съгласно чл. 31, ал.1 от Наредбата за транспортната дейност и безопасността на движението на територията на Община Кърджали, което е неразделна част  от настоящия правилник и се утвърждава от Общинския съвет с приемането на правилника.
РАЗДЕЛ ОСМИ
ПРЕКРАТЯВАНЕ И ЛИКВИДАЦИЯ
Чл. 22. Общинското предприятие се закрива с решение на Общински съвет – Кърджали.
РАЗДЕЛ ДЕВЕТИ
ПРЕДОСТАВЕНО ОБЩИНСКО ИМУЩЕСТВО
Чл. 23. /изм. с Решение № 31/24.02.2022 г. на ОбС-Кърджали/ За функционирането на Общинското предприятие се предоставят за управление и стопанисване обекти – общинска собственост, описани в Приложение № 3, което е неразделна част от настоящия правилник и се утвърждава от Общинския съвет с приемането на правилника.

РАЗДЕЛ ДЕСЕТИ

ЗАКЛЮЧИТЕЛНИ РАЗПОРЕДБИ

§1. Настоящият правилник се приема на основание чл. 21, ал.2 от ЗМСМА и чл. 52 ал. 2 от Закона за общинската собственост, утвърден с Решение № 191/28.09.2017 г. на Общински съвет – Кърджали. Изменен и допълнен с Решение № 189/14.10.2021 г. на Общински съвет – Кърджали. Изменен и допълнен с Решение № 31/24.02.2022 г. на Общински съвет – Кърджали. Изменен и допълнен с Решение № 48/28.02.2023 г. на Общински съвет – Кърджали.
§2. За неуредени в този Правилник случаи се прилагат разпоредбите на действащото законодателство.
§3. Правилника за изменение и допълнение на Правилника за устройство и дейността на Общинско предприятие “Паркинги, гаражи и зони за паркиране“ влиза в сила на 01.03.2022 г.
§4. Правилника за изменение и допълнение на Правилника за устройство и дейността на Общинско предприятие “Паркинги, гаражи и зони за паркиране“ влиза в сила на 22.02.2023 г.

